“ตู่” ยัน “รัฐบาล” ไม่แทรกแซงปัญหา THAI รอแผนฟื้นฟูฯ เดินหน้าก่อน
นายกฯ ยันไม่เกี่ยวข้องปัญหา THAI ขอรอแผนฟื้นฟูฯเดินหน้าก่อน พร้อมยืนยันไม่สนับสนุนเงินใดๆ แต่ย้ำว่าไม่ต้องการให้ THAI ล้มละลาย ซึ่งหากแผนฟื้นฟูสามารถเดินหน้าได้ จะมาพิจารณาว่าจะดำเนินการอย่างไรต่อไป
14 พ.ค. 2564

พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวถึงแนวทางการแก้ไขปัญหา บริษัท การบินไทย จำกัด (มหาชน) หรือ THAI โดยยืนยันว่า รัฐบาลยังไม่เข้าไปเกี่ยวข้องแก้ปัญหา และรอแผนฟื้นฟูกิจการเดินหน้าก่อน พร้อมกับยืนยันว่า รัฐบาลจะไม่มีการสนับสนุนเงินใดๆทั้งสิ้น
“รัฐบาลไม่มีส่วนเกี่ยวข้อง เป็นเรื่องการจัดทำแผนของผู้บริหารแผน และเพื่อให้แผนผ่านตามเจ้าหนี้…รัฐบาลไม่สนับสนุนเงินอะไรทั้งสิ้น ผมต้องพูดอย่างนี้ ไม่งั้นวุ่นกันไปหมด จนกว่าจะมีการเดินหน้าตามแผน” พล.อ.ประยุทธ์ กล่าว
ขณะเดียวกันนายกรัฐมนตรี ย้ำว่า ไม่ต้องการให้ บมจ. การบินไทย ล้มละลายแต่ทุกคนต้องช่วยกัน และยืนยันว่า เมื่อการบริหารแผนเกิดขึ้นและสามารถเดินหน้าตามแผนได้ ถึงจะมาพิจารณาว่าจะดำเนินการอย่างไรต่อไป ซึ่งในขณะนี้รัฐบาลถือว่าเป็นการทำงานของผู้บริหารแผนฯ